Niina Petrõkina

**Niina Petrõkina** (sündinud 14. augustil 2004 Tallinnas) on Eesti iluuisutaja, kahekordne Euroopa meister naiste üksiksõidus (2025 ja 2026) ning neljakordne Eesti meister täiskasvanute arvestuses. Milano Cortina taliolümpiamängudel saavutas ta seitsmenda koha (2026). 

Petrõkina on Rahvusvahelise Uisuliidu (ISU) korraldatud võistluste, sealhulgas ISU Grand Prix Series ja ISU Challenger Series, kuuekordne medalist. Lisaks on ta püstitanud mitmeid Eesti rekordeid nii lühikavas, vabakavas kui ka kahe kava kokkuvõttes.

## Sportlastee ja saavutused
Niina Petrõkina alustas iluuisutamistreeninguid nelja-aastaselt, 2008. aastal ning tema treeneriks on olnud kogu aeg Svetlana Varnavskaja.

Ta hakkas võistlema 2012. aastal, osaledes Tallinn Trophy 2012 võistlusel (Chicks) ja saavutas 17. koha. Esimese rahvusvahelise võistluse tegi ta 2014. aastal Austrias Grazis, kus tuli kolmandaks.

Rahvusvahelise juunioridebüüdi tegi Petrõkina 2017. aasta oktoobris Haabersti karikavõistlustel, kus ta saavutas teise koha.

### Hooaeg 2018–2019: juunioride Grand Prix’ debüüt
Petrõkina tegi juunioride GP-debüüdi 2018. aasta novembris Tšehhis toimunud JGP-etapil, kus ta saavutas 11. koha. Samal aastal võitis ta Volvo Open Cupi ning pälvis Tallinn Trophy võistlusel juunioride naiste arvestuses pronksmedali. 2019. aasta Eesti meistrivõistlustel sai ta neljanda koha.

### Hooaeg 2019–2020
Lätis toimunud võistlusel saavutas Petrõkina kuuenda ja Poolas peetud võistlusel kümnenda koha. Ta kaitses 2019. aasta Tallinn Trophy võistlusel juunioride arvestuses medalikohta ning tuli 2020. aasta Eesti meistrivõistlustel teisele kohale.

2020. aasta märtsis osales Petrõkina esimest korda juunioride maailmameistrivõistlustel. Ta ei pääsenud vabakava esitama ning sai kokkuvõttes 33. koha.

### Hooaeg 2020–2021
Hooaeg jäi Petrõkinal haiguse tõttu vahele.

### Hooaeg 2021–2022: täiskasvanute rahvusvaheliste võistluste debüüt
Petrõkina avas hooaja juunioride Grand Prix’ sarjas 2021. aasta Prantsusmaa etapil, kus ta saavutas seitsmenda koha. 2021. aasta Austria etapil tuli ta neljandaks, mis oli tema senine parim tulemus juunioride Grand Prix’ sarjas.

Novembris tegi Petrõkina oma rahvusvahelise debüüdi täiskasvanute tasemel, osaledes 2021. aasta Austria CS Cupil, kus ta võitis pronksmedali Jaapani uisutaja Wakaba Higuchi ja Lõuna-Korea sportlase Park Yeon-jeongi järel. Ta edestas sealhulgas ka valitsevat Eesti meistrit Eva-Lotta Kiibust.

2021. aasta CS Warsaw Cupil võitis Petrõkina hõbemedali Venemaa uisutaja Maia Hromõhhi järel ja Poola uisutaja Ekaterina Kurakova ees. 2021. aasta CS Golden Spin of Zagrebi võistlusel pälvis ta pronksmedali.

2021. aasta detsembris võitis Petrõkina Eesti meistrivõistlused. Ta pääses tänu riigisisestele tulemustele 2022. aasta Euroopa meistrivõistlustele, kus Eestil oli naiste üksiksõidus kaks kohta, ning saavutas seal kaheksanda koha, edestades Eva-Lotta Kiibust. 2022. aasta taliolümpiamängudele Pekingis Petrõkina ei kvalifitseerunud; Eestit esindas seal Kiibus.

Pärast Venemaa täiemahulise sõjalise sissetungi algust Ukrainasse 24. veebruaril 2022 keelas Rahvusvaheline Uisuliit (ISU) Venemaa sportlastel osalemise ISU rahvusvahelistel võistlustel. Kuna eelmistel aastatel olid Venemaa naisuisutajad rahvusvahelisel tasemel domineerinud, mõjutas see otsus ala märkimisväärselt.

2022. aasta märtsis tegi Niina Petrõkina maailmameistrivõistluste debüüdi Prantsusmaal Montpellier’s, kus ta saavutas 16. koha. Juunioride maailmameistrivõistlusi ei saanud mitmel põhjusel plaanipäraselt Sofias korraldada ning need toimusid aprilli keskel Tallinnas, olles juba kolmas ISU tiitlivõistlus, mis seal aasta jooksul peeti. Petrõkina oli lühikava järel kuuendal kohal, kuid langes vabakava järel kokkuvõttes üheksandaks.

### Hooaeg 2022–2023
Petrõkina alustas hooaega kahel Challenger Seriesi võistlusel: 2022. aasta Nebelhorn Trophyl saavutas ta 11. koha ning 2022. aasta Budapest Trophyl võitis pronksmedali. Seejärel kutsuti ta osalema 2022. aasta Skate Canada Internationali Grand Prix’ etapil, kus ta tuli kuuendale kohale.

Soomes Espoos toimunud 2023. aasta Euroopa meistrivõistlustel saavutas Eesti meister Niina Petrõkina Eesti iluuisutamise läbi aegade parima tulemuse, tulles kuuendale kohale. Lühikava järel seitsmendal kohal olnud Petrõkina teenis vabakavas 122,69 punkti ning kogus kahe kava kokkuvõttes hooaja tippmarki tähistanud 183,74 punkti, mis tagas talle kuuenda koha.

2023. aasta veebruaris Tallinnas Haabersti jäähallis peetud rahvusvahelisel võistlusel Tallink Hotels Cup võitis Petrõkina naiste üksiksõidus esikoha, kogudes esimest korda rahvusvahelisel võistlusel üle 200 punkti (203,52 punkti).

Jaapanis Saitamas 2023. aasta märtsis toimunud iluuisutamise maailmameistrivõistlustel saavutas Petrõkina naiste üksiksõidus üheksanda koha, mis oli Eesti iluuisutajate seni parim tulemus maailmameistrivõistlustelt. Ta kogus kokku 193,49 punkti, mis oli tema parim punktisumma rahvusvahelistel tiitlivõistlustel. Lühikavas püstitas Petrõkina 68,00 punktiga isikliku rekordi ning hoidis enne vabakava kuuendat kohta.

### Hooaeg 2023–2024
Petrõkina alustas hooaega 2023. aasta Lombardia Trophyl (CS), kus ta saavutas seitsmenda koha. Grand Prix’ etapil 2023. aasta Skate America lõpetas ta lühikava neljandana. Vabakavas oli ta samuti neljas, püstitades uue isikliku rekordi 129,53 punktiga, ning tõusis kokkuvõttes kolmandale kohale, võites pronksmedali. Tegemist oli Eesti iluuisutaja esimese medaliga Grand Prix’ sarjas. 2023. aasta Hiina karikavõistlustel tuli Petrõkina neljandaks.

Petrõkina pidi osalema ka 2023. aasta CS Golden Spin of Zagrebi võistlusel, kuid kukkus võistluseelsel treeningul ning murdis vasaku jala pindluu. Vigastuse tõttu loobus ta võistlusest ega saanud osaleda ka Eesti meistrivõistlustel ega Euroopa meistrivõistlustel Kaunases.

Kuigi Petrõkina jalg ei olnud 2024. aasta Montrealis toimunud maailmameistrivõistlusteks täielikult paranenud, pidas ta end võistluseks piisavalt valmis olevaks. Ta tunnistas, et tundis hüpetel valu vasakus jalas ning otsustas koos treeneritega eemaldada kavast ühe hüppe. Lühikavas saavutas ta üllatuslikult seitsmenda koha ja püstitas hooaja parima tulemuse 66,23 punktiga. Vabakava ebaõnnestus ning ta kogus selle eest 110,30 ja kahe kava kokkuvõttes 176,53 punkti, mis andis talle võistlusel 16. koha.

Pärast maailmameistrivõistlusi jäi Petrõkina mõneks ajaks Kanadasse, et töötada koos koreograaf Mark Pillayga, keskendudes täielikule taastumisele ja uue lühikava ettevalmistamisele.

### Hooaeg 2024–2025
Petrõkina alustas hooaega ISU Challenger Seriesi võistlustel, kus saavutas Lombardia Trophyl seitsmenda koha ning võitis hõbemedali Trophée Métropole Nice Côte d’Azuri võistlusel. 2024–2025 Grand Prix’ sarjas osaledes jäi ta Jaapanis peetud NHK Trophy etapil ootamatult tagasihoidliku esituse järel kümnendale kohale. Nädal hiljem võistles Petrõkina Grand Prix of Finlandi etapil, kus ta saavutas seitsmenda koha.

2024. aasta detsembris Tallinnas peetud 2025. aasta Eesti meistrivõistlustel kogus Petrõkina lühikavas 59,64 ja vabakavas 133,58 punkti ning tuli 193,22 punktiga kolmandat korda Eesti meistriks naiste üksiksõidus (varem 2022 ja 2023).

31. jaanuaril 2025 võitis Niina Petrõkina Tallinnas toimunud Euroopa meistrivõistlustel esimese Eesti iluuisutajana kuldmedali, kogudes kokku 208,18 punkti (lühikava 68,94 ja vabakava 139,24 punkti). Tegemist oli uue Eesti punktirekordiga.

### Hooaeg 2025–2026

2025. aasta sügisel käis Petrõkina operatsioonil, mille käigus puhastati parema jala hüppeliigest ning täiskoormusega suutis ta treenima hakata alles enne Euroopa meistrivõistlusi.

14. jaanuaril 2026 alanud Euroopa meistrivõistlustel Sheffieldis oli Niina Petrõkina naiste lühikava järel esikohal, edestades belglanna Nina Pinzarronet ligi kuue punktiga. Lühikava eest sai ta 70,61 punkti, mis on tema isiklik rekord (aasta varem Tallinnas 68,94). Vabakava eest sai ta 145,53 punkti, mis on uus Eesti rekord. Ka kahe kava kokkuvõttes püstitas ta Eesti rekordi 216,14 punktiga. Niina Petrõkina võitis sellega teist aastat järjest Euroopa meistrivõistluste naiste üksiksõidu kuldmedali.

2026. aasta Milano–Cortina taliolümpiamängudel tegi Petrõkina oma olümpiadebüüdi. Naiste üksiksõidus kogus ta lühikavas 69,63 punkti, mis oli 0,98 punkti vähem kui kuu aega varem Sheffieldis püstitatud isiklik rekord. Lühikava järel oli ta kümnendal kohal, kusjuures viies koht oli vaid 2,14 punkti kaugusel. Tasavägisest konkurentsist annab tunnistust see, et üheksa uisutajat ületasid lühikavas 70 punkti piiri.

Vabakava järel kogus Petrõkina kokku 210,82 punkti ning saavutas kokkuvõttes seitsmenda koha. See on Eesti iluuisutajate läbi aegade parim olümpiatulemus naiste üksiksõidus. Eduka esinemise eest kutsuti ta esimese eestlasena olümpiamängude galaetendusele.

2026. aasta märtsis Tšehhis Prahas toimuvatel iluuisutamise maailmameistrivõistlustel sai ta lühikavas 11. koha (67,29 p.), vabakavas 6. koha (134,98 p.) ning kokkuvõttes 7. koha (202,27 p.), mis oli tol hetkel Eesti iluuisutajate aegade parim tulemus maailmameistrivõistlustel.

### [[Eesti meistrivõistlused iluuisutamises|Eesti meistrivõistlused]]
Niina Petrõkina on neljakordne Eesti meister (2022, 2023, 2025 ja 2026).

## Võistluste tulemused
*GP – ISU Grand Prix Series
*JGP – ISU Junior Grand Prix Series
*CS – ISU Challenger Series
*WD – katkestas
### Tulemused täiskasvanute võistlustel

### Tulemused juunioride võistlustel

## Tunnustus
* 2022–2025 Eesti parim naisiluuisutaja 
* 2025 Eesti Uisuliidu kõrgeim auhind "Uisuliidu Täht" 
* 2025 Tallinna parim naissportlane 
* 2025 Eesti riiklik spordipreemia.

## Isiklikku
2020. aasta ISU juunioride iluuisutamise maailmameistrivõistlustel Tallinnas sai Petrõkina väga tagasihoidliku 33. koha, olles olnud juba enne seda haige. Uuringud näitasud, et ta põeb aplastilist aneemiat, haruldast verehaigust, mille puhul keha ei tooda enam piisavalt uusi vererakke. Petrõkinal diagnoositi haiguse raskeim staadium, mis võis olla eluohtlik. Ilma igasuguse füüsilise tegevuseta viibis sportlane haiglaravil viis kuud. Arstid soovitasid tal uisutamise kaheks või kolmeks aastaks lõpetada, mis oleks võinud tähendada karjääri lõppu. Kuid raviteraapia toimis edukalt, Petrõkina taastus aeglaselt ning 2021. aastal suutis uuesti võistlema asuda.

Petrõkina lõpetas 2023. aastal Tallinna Mustamäe Humanitaargümnaasiumi. Tema vanemad on Natalja Masterova ja Aleksei Petrõkin. Petrõkina emakeel on vene keel, kuid ta valdab vabalt eesti keelt ja heal tasemel ka inglise keelt.

## Viited

## Välislingid
*
*
*Meie õpilane Iluuisutamise Euroopa meistrivõistlustel! Tallinna Mustamäe Humanitaargümnaasiumi koduleht, 18. jaanuar 2022
*Petrõkina vabakava läks veidi untsu, ent ta tegi sellele vaatamata tubli MM-debüüdi Postimees, 25. märts 2022
*Niina Petrõkina valas pisaraid: tean milleks tegelikult olen võimeline Delfi Sport, 28. jaanuar 2023
*Raske haiguse seljatanud Niina Petrõkina: jää ja treeningud aitasid, nendeta oleksin siiani haiglas Delfi sport, 4. aprill 2023
*Vigastuse seljatanud Petrõkina sai MM-il lühikavas seitsmenda koha sport.err.ee, 20. märts 2024
*Petrõkina: nii palju emotsioone, et ma ei saanud kohe isegi hümni laulda! sport.err.ee, 31. jaanuar 2025
*Estonia’s Niina Petrokina defends European title in Sheffield GOLDENSKATE January 16, 2026